DA Den Europæiske Unions Tidende CE 84/180

(2004/C 84 E/0220)

SKRIFTLIG FORESPØRGSEL P-0244/04

af Joan Colom i Naval (PSE) til Kommissionen

(27. januar 2004)

Om: Den spanske nationale vandplan — omkostninger og priser på vand

Det fastsættes i lov nr. 10/2001 fra den 5. juli 2001 om den spanske nationale vandplan, at vandpriserne skal afvige betydeligt fra den gennemsnitspris, der anslås af uafhængige undersøgelser, for eksempel fra Fundación Nueva Cultura del Agua. Dette organ skønner, at gennemsnitsprisen for forbrugerne vil være 0,45 EUR pr. kubikmeter vand, mens den spanske regering, der hævder, at den nationale vandplan er økonomisk og miljømæssigt bæredygtig, regner med en pris på 0,205 EUR.

Grundet unøjagtighederne og forskellene i beregningerne fra henholdsvis den spanske stat og eksperter fra andre organisationer har Kommissionen bedt den spanske regering uddybe oplysningerne om omkostninger og priser på vand fra Ebro-omledningen.

Mener Kommissionen, at den spanske regering har redegjort tilfredsstillende for, hvorfor prisen på én kubikmeter vand fra Ebro-omledningen er lavere i Murcia eller Almería, der ligger hundredvis af kilometer og flere udpumpninger fra Ebro, end i Barcelona? Mener Kommissionen, at de priser og omkostninger, der er angivet i den økonomiske analyse for vandplanen, er korrekte, eller forekommer der skjulte tilskud til produktion eller andre økonomiske aktiviteter i dele af Unionen, i illoyal konkurrence med de øvrige?

Svar afgivet på Kommissionens vegne af Margot Wallström

(3. marts 2004)

For så vidt angår de skønnede omkostninger for vand fra den foreslåede Ebro-omledning, er Kommissionen bekendt med forskellene i omkostningsoverslagene, som henholdsvis er udarbejdet af den spanske regering og organisationer som Fundación Nueva Cultura del Agua.

Kommissionen er også klar over, at den anslåede vandpris til privatkunder i Barcelona kan være betydeligt højere end prisen på vand til landbrugere i Almeria og Murcia. I hele EU er det normalt sådan, at prisen for vand til enkeltforbrugere er væsentligt højere end prisen for vand til landbrugere.

Artikel 9 i vandrammedirektivet (Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (1)) pålægger medlemsstaterne at tage hensyn til princippet om, at alle omkostninger i forbindelse med forsyningspligtydelser skal dækkes, at sørge for, at prissætningspolitikken giver brugerne passende tilskyndelse til en effektiv anvendelse af vandressourcerne, og at de forskellige vandanvendelsessektorer yder et passende bidrag til dækning af omkostningerne. Ved prissætningen kan medlemsstaterne dog også tage hensyn til de sociale og økonomiske forhold samt til de geografiske og klimatiske forhold.

I december 2003 modtog Kommissionen fire separate, men beslægtede anmodninger om fællesskabsstøtte til bygning af infrastrukturen til Ebro-omledningen. Kommissionen evaluerer i øjeblikket disse anmodninger i lyset af de regler og procedurer, der gælder for strukturfondene og samhørighedsfonden. I denne evaluering indgår også en vurdering af de økonomiske og finansielle begrundelser for projekterne.

(1) EFT L 327 af 22.12.2000.